Τα ρολόγια

Το Τα ρολόγια (πρωτότυπος τίτλος: The Clocks) είναι αστυνομικό μυθιστόρημα της Άγκαθα Κρίστι. Εκδόθηκε πρώτη φορά στη Βρετανία τον Νοέμβριο του 1963 και έναν χρόνο μετά κυκλοφόρησε στις Ηνωμένες Πολιτείες. Στα ελληνικά, εκδόθηκε για πρώτη φορά από τις εκδόσεις Σκαραβαίος στη δεκαετία του '60 με τίτλο "Το έγκλημα της οδού Κρέσεντ", έπειτα από τις εκδόσεις Λυχνάρι τον Δεκέμβριο του 2003, ενώ για τρίτη φορά από τις εκδόσεις Ψυχογιός στις 10 Ιουνίου του 2021. Σε αυτό το βιβλίο ο Ηρακλής Πουαρό ούτε επισκέπτεται τον τόπο του εγκλήματος ούτε ανακρίνει ο ίδιος μάρτυρες και γενικώς πρόσωπα σχετιζόμενα με την υπό διερεύνηση υπόθεση. Η πρόκληση είναι να αποδείξει αυτό που πάντα διακηρύττει, ότι η λύση ενός εγκλήματος μπορεί να έρθει μόνο κατόπιν βαθιάς διανοητικής μελέτης των δεδομένων. Το μυθιστόρημα αυτό σηματοδοτεί την -έστω και κατά το ήμισυ- επιστροφή της Άγκαθα Κρίστι στην πρωτοπρόσωπη διήγηση, μια τεχνική που είχε εγκαταλείψει στα προηγούμενα έργα της με πρωταγωνιστή τον Ηρακλή Πουαρό.

Πλοκή 
Η δακτυλογράφος Σίλα Γουέμπ είχε σαφείς οδηγίες: έπρεπε να βρίσκεται στον αριθμό 19 της Ουίλμπραχαμ Κρέσεντ στις τρεις. Εκεί όμως την περίμενε μια μακάβρια έκπληξη: το πτώμα ενός άντρα στο πάτωμα του καθιστικού. Παρόλο που η Σίλα είναι σοκαρισμένη από την ανακάλυψη του νεκρού, θυμάται πως άκουσε τον κούκο του ρολογιού να σημαίνει τρεις φορές. Όμως στο καθιστικό υπήρχαν άλλα τέσσερα ρολόγια, που όλα έδειχναν ότι η ώρα ήταν 4:13. Το πιο παράξενο στοιχείο και αυτό που προβληματίζει τον Ηρακλή Πουαρό είναι πως μόνο ένα από αυτά τα ρολόγια ανήκε στην ιδιοκτήτρια του σπιτιού...

Τα κυριότερα πρόσωπα του έργου 

 Ηρακλής Πουαρό: Ο διάσημος Βέλγος ντετέκτιβ έχει σχεδόν αποσυρθεί από την ενεργό δράση και μένει πια σπίτι μελετώντας αστυνομική λογοτεχνία και τεχνικές διάσημων αστυνομικών ντετέκτιβ.
 Ντικ Χάρντκαστλ: Ο επιθεωρητής της αστυνομίας που αναλαμβάνει να διερευνήσει τον πρώτο φόνο και, κυρίως, να βρει την αληθινή ταυτότητα πρώτου θύματος, που θα οδηγήσει στην εξιχνίαση του εγκλήματος.
 Κόλιν Λαμπ: Πράκτορας των βρετανικών μυστικών υπηρεσιών. Είναι ο πρώτος άνθρωπος που βρίσκεται, εντελώς τυχαία, στον τόπο του εγκλήματος και θα επιχειρήσει να βοηθήσει τον επιθεωρητή της αστυνομίας να το εξιχνιάσει.
 Σίλα Γουέμπ: Στενοδακτυλογράφος στο Γραφείο Κάβεντις. Καλείται για δουλειά στον αριθμό 19 της Ουίλμπραχαμ Κρέσεντ και εκεί πέφτει πάνω σε ένα αποτρόπαιο θέαμα.
 Δεσποινίς Μίλισεντ Πίμπμαρς: Η τυφλή ένοικος του σπιτιού στον αριθμό 19 της Ουίλμπραχαμ Κρέσεντ.
 Δεσποινίς Κάθριν Μάρτιντεϊλ: Διευθύντρια του Γραφείου Γραμματειακής Υποστήριξης και Δακτυλογραφήσεων Κάβεντις, όπου εργάζεται η Σίλα Γουέμπ.
 Έντνα Μπρεντ: Επίσης δακτυλογράφος και συνάδελφος της Σίλα Γουέμπ.
 Συνταγματάρχης Μπεκ: Προϊστάμενος του Κόλιν Λαμπ στις μυστικές υπηρεσίες, ο οποίος του αναθέτει να διαλευκάνει μια περίεργη υπόθεση κατασκοπίας.
 Τζέραλντιν Μπράουν: Ένα μικρό κορίτσι που μένει στην πολυκατοικία απέναντι από τον τόπο του εγκλήματος, η παρατηρητικότητα του οποίου προσφέρει πολλά στοιχεία στην έρευνα.

Παραπομπές

Πηγές 

 Εκδόσεις Ψυχογιός - Agatha Christie - Τα ρολόγια
Εκδόσεις Ψυχογιός - Agatha Christie - Μυστήριο στην Καραϊβική
Εκδόσεις Ψυχογιός - Agatha Christie - Ο καθρέφτης ράγισε
Αγγλική Βικιπαίδεια - The Clocks

Μυθιστορήματα της Αγκάθα Κρίστι